দমদম জেল হাসপাতালে মৃত্যু বন্দির! উঠছে গাফিলতির প্রশ্ন

কলকাতা: হাইকোর্টের (Calcutta High Court) নির্দেশ থাকা সত্ত্বেও বন্দির (Prisoner) চিকিৎসার ব্যবস্থা করতে ব্যর্থ হল দমদম জেল (Dumdum Jail) কর্তৃপক্ষ। এর ফলে, দক্ষিণেশ্বর থানার (Dakshineshwar PS) তরফে মিথ্যে মামলায় গ্রেফতার হওয়া মৌসম চ্যাটার্জি নামে এক বন্দির মৃত্যু হয়েছে বলে অভিযোগ উঠেছে। বিচারপতি তীর্থঙ্কর ঘোষের এজলাসে মৃতদেহ সংরক্ষণ করে পরবর্তী পদক্ষেপ নেওয়ার আবেদন জানানো হয়েছে। মামলাটি আগামীকাল শুনানির জন্য তালিকাভুক্ত করা হয়েছে।

জানা গিয়েছে, মৌসম চ্যাটার্জি এনডিপিএস আইনের (NDPS Law) আওতায় গ্রেফতার হন। মাস দেড়েক ধরে তাঁর মামলা বিচারাধীন ছিল। অভিযোগ, জেলে থাকাকালীন তাঁর শারীরিক অবস্থার দ্রুত অবনতি ঘটে। এই পরিস্থিতিতে, গত শুক্রবার বিচারপতি জয় সেনগুপ্তের আদালতে বন্দির চিকিৎসার জন্য আবেদন জানানো হয়।

আরও পড়ুন: রাত দখলে অনুমতি দেয়নি লালবাজার, হাইকোর্টের দ্বারস্থ ঐক্যমঞ্চ

বিচারপতি সেনগুপ্ত দমদম জেল কর্তৃপক্ষকে মৌসমের সুচিকিৎসার জন্য সমস্ত রকম পদক্ষেপ নেওয়ার নির্দেশ দেন। তবে, এই নির্দেশ কার্যকর করার ক্ষেত্রে জেল কর্তৃপক্ষের বিরুদ্ধে উদাসীনতার অভিযোগ উঠেছে। আজ সকালে মৌসম চ্যাটার্জির মৃত্যু হয় জেল হাসপাতালে (Jail Hospital)।

মৃত বন্দির পরিবারের অভিযোগ, যথাযথ চিকিৎসার অভাবেই তাঁর মৃত্যু হয়েছে। বিষয়টি নিয়ে বিচার বিভাগীয় তদন্তের দাবি জানিয়েছেন তারা। বিচার বিভাগের নির্দেশ অমান্য করে এমন ঘটনা জেলের ব্যবস্থাপনার উপর গুরুতর প্রশ্ন তুলে দিয়েছে।